《简彪汉明》
宋代·胡宏

斯文久寥落，我欲问苍天。
苍天默无言，复欲问古先。
古先群圣人，去我三千年。
纷纷儒林士，章句以为贤。
问之性命理，醉梦俱茫然。
皓月隐重云，明珠媚深渊。
近得程夫子，一线通天泉。
荡涤净尘垢，逸驾真无前。
自人丧乱来，鼙鼓声阗阗。
日事干戈末，那寻孔孟传。
湘中彪夫子，有志穷益坚。
读书文字表，至善时一迁。
老去不自止，直欲求纯全。
问我曾点意，乘我舞雩颠。
行年付造化，笑问青铜钱。
默契天地心，谁能泥青编。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。